title: Sklep Sveta (EU) 2016/1232 z dne 18. julija 2016 o stališču, ki se v imenu Evropske unije zavzame v Stabilizacijsko-pridružitvenem svetu, vzpostavljenem s Stabilizacijsko-pridružitvenim sporazumom med Evropsko unijo in Evropsko skupnostjo za atomsko energijo na eni strani ter Kosovom (To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.) na drugi strani, v zvezi s sklepom Stabilizacijsko-pridružitvenega sveta o sprejetju poslovnika

text:
                  28.7.2016

                  SL

                  Uradni list Evropske unije

                  L 202/27

            SKLEP SVETA (EU) 2016/1232
      z dne 18. julija 2016
      o stališču, ki se v imenu Evropske unije zavzame v Stabilizacijsko-pridružitvenem svetu, vzpostavljenem s Stabilizacijsko-pridružitvenim sporazumom med Evropsko unijo in Evropsko skupnostjo za atomsko energijo na eni strani ter Kosovom (*) na drugi strani, v zvezi s sklepom Stabilizacijsko-pridružitvenega sveta o sprejetju poslovnika
      SVET EVROPSKE UNIJE JE –
      ob upoštevanju Pogodbe o Evropski uniji in zlasti člena 37 v povezavi s členom 31(1) Pogodbe,
      ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
      ob upoštevanju predloga Evropske komisije,
      ob upoštevanju naslednjega:

                  (1)

                  Člen 126 Stabilizacijsko-pridružitvenega sporazuma med Evropsko unijo in Evropsko skupnostjo za atomsko energijo na eni strani ter Kosovom (*) na drugi strani (1) (v nadaljnjem besedilu: Sporazum) vzpostavlja Stabilizacijsko-pridružitveni svet.

                  (2)

                  Člen 127(2) Sporazuma določa, da Stabilizacijsko-pridružitveni svet sprejme svoj poslovnik.

                  (3)

                  Člen 129(1) Sporazuma določa, da Stabilizacijsko-pridružitvenemu svetu pomaga Stabilizacijsko-pridružitveni odbor (v nadaljnjem besedilu: odbor).

                  (4)

                  Člen 129(2) in (3) Sporazuma določa, da Stabilizacijsko-pridružitveni svet v svojem poslovniku določi naloge odbora in da lahko Stabilizacijsko-pridružitveni svet na odbor prenese katero koli od svojih pooblastil.

                  (5)

                  Člen 131 Sporazuma določa, da se lahko Stabilizacijsko-pridružitveni svet odloči ustanoviti druge posebne odbore ali organe, ki mu lahko pomagajo pri opravljanju njegovih nalog. Določa tudi, da Stabilizacijsko-pridružitveni svet v svojem poslovniku določi sestavo in naloge takšnih odborov ali organov ter način njihovega delovanja.

                  (6)

                  Pomembno je, da se z državami članicami opravijo redna in uradna posvetovanja ter upoštevajo njihova stališča. V skladu s tem bi bilo treba države članice pozvati, da se na vseh zasedanjih Stabilizacijsko-pridružitvenega sveta priključijo delegaciji Evropske unije.

                  (7)

                  Komisija in visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) bosta pozorno in redno spremljala prizadevanja Kosova za normalizacijo njegovih odnosov s Srbijo ter o tem ustrezno poročala vsaj dvakrat na leto.

                  (8)

                  V četrtem odstavku člena 140 Sporazuma je določeno, da Unija lahko sprejme ukrepe, ki se ji zdijo primerni, vključno z začasno prekinitvijo uporabe tega sporazuma v celoti ali delno s takojšnim učinkom, v primeru, da Kosovo ne spoštuje osnovnih načel, ki so določena v členih 5 in 13 Sporazuma. Vsa ustrezna priporočila ali sklepe Stabilizacijsko-pridružitvenega sveta ter poročila, ki jih predstavita Komisija in visoki predstavnik v zvezi s prizadevanji Kosova za normalizacijo njegovih odnosov s Srbijo, bi bilo treba upoštevati pri morebitnem predlogu Komisije za začasno prekinitev uporabe Sporazuma na podlagi četrtega odstavka člena 140 Sporazuma.

                  (9)

                  Noben izraz, besedilo ali opredelitev iz tega sklepa in njegovih prilog ali iz sklepov, priporočil in drugih dokumentov, vključno z zapisniki, ki jih sprejme Stabilizacijsko-pridružitveni svet, ne pomeni priznanja Kosova s strani posameznih držav članic, če tega niso storile.

                  (10)

                  Pri prejemanju dokumentov, ki jih kosovske oblasti izdajo na podlagi tega sporazuma, se lahko uporabljajo notranji postopki držav članic.

                  (11)

                  Primerno je določiti stališče, ki se v imenu Unije zavzame v Stabilizacijsko-pridružitvenem svetu v zvezi s sklepom Stabilizacijsko-pridružitvenega sveta o sprejetju poslovnika.

                  (12)

                  Stališče Unije v Stabilizacijsko-pridružitvenem svetu bi moralo temeljiti na priloženem osnutku sklepa –

            SPREJEL NASLEDNJI SKLEP:
      Člen 1
      Stališče, ki se v imenu Evropske unije zavzame v okviru Stabilizacijsko-pridružitvenega sveta, vzpostavljenega s členom 126 Sporazuma, temelji na osnutku sklepa Stabilizacijsko-pridružitvenega sveta, ki je priložen temu sklepu.
      Tehnične spremembe navedenega osnutka sklepa se lahko sprejmejo brez nadaljnjih sklepov Sveta.
      Člen 2
      Države članice se povabi, da so del delegacije Evropske unije na vseh zasedanjih Stabilizacijsko-pridružitvenega sveta. Poleg tega prejmejo tudi vso dokumentacijo, ki se predloži Stabilizacijsko-pridružitvenemu svetu ali jo Stabilizacijsko-pridružitveni svet izda. Države članice v ta namen visokemu predstavniku Unije za zunanje zadeve in varnostno politiko v skladu z njegovimi pristojnostmi po Pogodbah in kot podpredsedniku Sveta za zunanje zadeve sporočijo vse potrebne informacije.
      Člen 3
      Ta sklep začne veljati na dan sprejetja.

         V Bruslju, 18. julija 2016

               Za Svet

               Predsednica

            G. MATEČNÁ

         (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.

         (1)  UL L 71, 16.3.2016, str. 3.

         SKLEP št. 1/2016 STABILIZACIJSKO-PRIDRUŽITVENEGA SVETA EU-KOSOVO (*)

         z dne [datum]
         o sprejetju poslovnika
         STABILIZACIJSKO-PRIDRUŽITVENI SVET JE –
         ob upoštevanju Stabilizacijsko-pridružitvenega sporazuma med Evropsko unijo in Evropsko skupnostjo za atomsko energijo na eni strani ter Kosovom (*) na drugi strani (v nadaljnjem besedilu: Sporazum) in zlasti členov 126, 127, 129 in 131 Sporazuma,
         ob upoštevanju, da je Sporazum začel veljati 1. aprila 2016 –
         SPREJEL NASLEDNI SKLEP:
         Člen 1
         Predsedovanje
         Pogodbenici predsedujeta Stabilizacijsko-pridružitvenemu svetu izmenično za obdobje 12 mesecev. Prvo obdobje se začne na dan prvega zasedanja Stabilizacijsko-pridružitvenega sveta in se konča 31. decembra istega leta.
         Člen 2
         Zasedanja
         Stabilizacijsko-pridružitveni svet se sestane enkrat na leto v skladu z ustaljeno prakso stabilizacijsko-pridružitvenih svetov, tudi kar zadeva raven zastopanosti in kraja. Na zahtevo ene od pogodbenic se lahko skličejo izredna zasedanja, če se pogodbenici s tem strinjata. Zasedanja Stabilizacijsko-pridružitvenega sveta skupaj skličeta sekretarja Stabilizacijsko-pridružitvenega sveta v dogovoru s predsednikom.
         Člen 3
         Delegacije
         Pred vsakim zasedanjem se predsednik obvesti o predvideni sestavi delegacije vsake pogodbenice. Predstavnik Evropske investicijske banke (EIB) se kot opazovalec udeleži zasedanj Stabilizacijsko-pridružitvenega sveta, če so na dnevnem redu zadeve, ki se nanašajo na EIB. Stabilizacijsko-pridružitveni svet lahko na zasedanja povabi tudi druge osebe, da zagotovijo informacije o določenih zadevah.
         Člen 4
         Sekretariat
         Uradnik generalnega sekretariata Sveta Evropske unije in uradnik predstavništva Kosova v Belgiji skupaj delujeta kot sekretarja Stabilizacijsko-pridružitvenega sveta.
         Člen 5
         Korespondenca
         Korespondenca, naslovljena na Stabilizacijsko-pridružitveni svet, se pošlje predsedniku Stabilizacijsko-pridružitvenega sveta na naslov generalnega sekretariata Sveta Evropske unije.
         Sekretarja zagotovita, da se korespondenca posreduje predsedniku Stabilizacijsko-pridružitvenega sveta in da se po potrebi razpošlje drugim članom Stabilizacijsko-pridružitvenega sveta. Razposlana korespondenca se pošlje generalnemu sekretariatu Komisije, Evropski službi za zunanje delovanje in predstavništvu Kosova v Belgiji.
         Sekretarja naslovnikom pošljeta sporočila predsednika Stabilizacijsko-pridružitvenega sveta, po potrebi pa se razpošljejo tudi drugim članom Stabilizacijsko-pridružitvenega sveta iz drugega odstavka.
         Člen 6
         Obveščanje javnosti
         Če ni določeno drugače, zasedanja Stabilizacijsko-pridružitvenega sveta niso javna.
         Člen 7
         Dnevni red zasedanj
         1.   Predsednik za vsako zasedanje pripravi začasni dnevni red. Sekretarja Stabilizacijsko-pridružitvenega sveta ga posredujeta naslovnikom iz člena 5, in sicer najpozneje 15 dni pred začetkom zasedanja. Na začasni dnevni red se vključijo točke, za katere je predsednik najpozneje 21 dni pred začetkom zasedanja prejel prošnjo za njihovo uvrstitev na dnevni red; te točke pa se uvrstijo na začasni dnevni red samo, če sta sekretarja najpozneje na dan razpošiljanja dnevnega reda prejela spremljajočo dokumentacijo. Stabilizacijsko-pridružitveni svet sprejme dnevni red na začetku vsakega zasedanja. Poleg točk, ki so že na začasnem dnevnem redu, se nanj lahko uvrstijo tudi druge točke, če se obe pogodbenici s tem strinjata.
         2.   Predsednik lahko v soglasju z obema pogodbenicama skrajša roke iz odstavka 1, da se upoštevajo zahteve posamezne zadeve.
         Člen 8
         Zapisnik
         Osnutek zapisnika vsakega zasedanja pripravita oba sekretarja. V zapisniku se v zvezi z vsako točko dnevnega reda praviloma navede naslednje:

                     —

                     dokumentacija, predložena Stabilizacijsko-pridružitvenemu svetu;

                     —

                     izjave, za katere član Stabilizacijsko-pridružitvenega sveta zahteva, da se vnesejo v zapisnik;

                     —

                     sprejeti sklepi, podana priporočila ter dogovorjene izjave in sprejete sklepne ugotovitve.

               Osnutek zapisnika se predloži Stabilizacijsko-pridružitvenemu svetu v odobritev. Po odobritvi zapisnik podpišejo predsednik in sekretarja. Zapisnik se hrani v arhivu generalnega sekretariata Sveta Evropske unije, ki ima vlogo depozitarja. Overjeni izvod se posreduje vsem naslovnikom iz člena 5.
         Člen 9
         Sklepi in priporočila
         1.   Stabilizacijsko-pridružitveni svet sprejme sklepe in poda priporočila s soglasjem pogodbenic brez poseganja v člena 2 in 5 Sporazuma. Sprejme lahko sklepe ali poda priporočila po pisnem postopku, če se obe pogodbenici s tem strinjata.
         2.   Sklepi in priporočila Stabilizacijsko-pridružitvenega sveta v smislu člena 128 Sporazuma se naslovijo kot „Sklep“ oziroma „Priporočilo“, čemur sledijo zaporedna številka, datum njihovega sprejetja in opis predmeta urejanja. Sklepe in priporočila Stabilizacijsko-pridružitvenega sveta podpiše predsednik in overita oba sekretarja. Sklepi in priporočila se posredujejo vsem naslovnikom iz člena 5. Vsaka pogodbenica se lahko odloči za objavo sklepov in priporočil Stabilizacijsko-pridružitvenega sveta v svojem uradnem glasilu.
         Člen 10
         Jeziki
         Uradni jeziki Stabilizacijsko-pridružitvenega sveta so verodostojni jeziki Stabilizacijsko-pridružitvenega sporazuma. Če ni določeno drugače, posvetovanja Stabilizacijsko-pridružitvenega sveta temeljijo na dokumentaciji, pripravljeni v teh jezikih.
         Člen 11
         Stroški
         Evropska unija in Kosovo krijeta vsak svoje stroške udeležbe na zasedanjih Stabilizacijsko-pridružitvenega sveta, tako stroške osebja, potne stroške in stroške bivanja kot tudi poštne in telekomunikacijske stroške. Stroške v zvezi s tolmačenjem na zasedanjih, prevajanjem in razmnoževanjem dokumentov ter druge stroške, povezane z organizacijo zasedanj, krije pogodbenica, ki gosti zasedanje.
         Člen 12
         Stabilizacijsko-pridružitveni odbor
         1.   Ustanovi se Stabilizacijsko-pridružitveni odbor (v nadaljnjem besedilu: odbor), ki pomaga Stabilizacijsko-pridružitvenemu svetu pri opravljanju njegovih nalog. Sestavljajo ga predstavniki Evropske unije na eni strani in predstavniki Kosova na drugi strani, običajno na ravni višjih državnih uradnikov.
         2.   Odbor pripravlja zasedanja in posvetovanja Stabilizacijsko-pridružitvenega sveta, po potrebi izvaja sklepe Stabilizacijsko-pridružitvenega sveta ter na splošno zagotavlja kontinuiteto odnosov v okviru pridružitvenega razmerja in pravilno delovanje Sporazuma. Odbor preuči vsako zadevo, ki mu jo predloži Stabilizacijsko-pridružitveni svet, ter tudi vse druge zadeve, ki se lahko pojavijo med vsakdanjim izvajanjem Stabilizacijsko-pridružitvenega sporazuma. Vse predloge ali osnutke sklepov/priporočil predloži v sprejetje Stabilizacijsko-pridružitvenemu svetu.
         3.   Kadar je v Sporazumu določena obveznost ali možnost posvetovanja, lahko tako posvetovanje poteka v odboru. Posvetovanje se lahko nadaljuje v Stabilizacijsko-pridružitvenem svetu, če se obe pogodbenici s tem strinjata.
         4.   Poslovnik Stabilizacijsko-pridružitvenega odbora je priložen temu sklepu.

            V …

                  Za Stabilizacijsko-pridružitveni Svet

                  Predsednik

            (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.

            PRILOGA
            k
            SKLEPU št. 1/2016 STABILIZACIJSKO-PRIDRUŽITVENEGA SVETA EU-KOSOVO (*)

            z dne [datum]
            Poslovnik Stabilizacijsko-pridružitvenega odbora
            Člen 1
            Predsedovanje
            Pogodbenici predsedujeta Stabilizacijsko-pridružitvenemu odboru („odbor“) izmenično za obdobje 12 mesecev. Prvo obdobje se začne na dan prvega zasedanja Stabilizacijsko-pridružitvenega sveta in se konča 31. decembra istega leta.
            Člen 2
            Zasedanja
            Odbor se sestane, kadar to zahtevajo okoliščine, in sicer s soglasjem obeh pogodbenic. Pogodbenici se dogovorita o času in kraju vsakega zasedanja odbora. Zasedanja odbora skliče predsednik.
            Člen 3
            Delegacije
            Pred vsakim zasedanjem se predsednik obvesti o predvideni sestavi delegacije vsake pogodbenice.
            Člen 4
            Sekretariat
            Uradnik Evropske komisije in uradnik Kosova skupaj delujeta kot sekretarja odbora. Vsa sporočila, določena s tem sklepom, ki jih prejme in pošlje predsednik odbora, se posredujejo sekretarjema odbora ter sekretarjema in predsedniku Stabilizacijsko-pridružitvenega sveta.
            Člen 5
            Obveščanje javnosti
            Če ni določeno drugače, zasedanja odbora niso javna.
            Člen 6
            Dnevni red zasedanj
            1.   Predsednik za vsako zasedanje pripravi začasni dnevni red. Sekretarja odbora ga posredujeta naslovnikom iz člena 4, in sicer najpozneje 30 delovnih dni pred začetkom zasedanja. Na začasni dnevni red se vključijo točke, za katere je predsednik najpozneje 35 delovnih dni pred začetkom zasedanja prejel prošnjo za njihovo uvrstitev na dnevni red; te točke pa se uvrstijo na začasni dnevni red samo, če sta sekretarja najpozneje na dan razpošiljanja dnevnega reda prejela spremljajočo dokumentacijo. Odbor lahko na zasedanja povabi strokovnjake, da zagotovijo informacije o določenih zadevah. Odbor sprejme dnevni red na začetku vsakega zasedanja. Poleg točk, ki so že na začasnem dnevnem redu, se nanj lahko uvrstijo tudi druge točke, če se obe pogodbenici s tem strinjata.
            2.   Predsednik lahko v soglasju z obema pogodbenicama skrajša roke iz odstavka 1, da se upoštevajo zahteve posamezne zadeve.
            Člen 7
            Zapisnik
            Za vsako zasedanje se sestavi zapisnik, ki temelji na predsednikovem povzetku sklepnih ugotovitev, ki jih sprejme odbor. Ko odbor zapisnik potrdi, ga predsednik in sekretarja podpišejo, vsaka pogodbenica pa arhivira. Izvod zapisnika se posreduje vsem naslovnikom iz člena 4.
            Člen 8
            Sklepi in priporočila
            V posebnih primerih, ko Stabilizacijsko-pridružitveni svet v skladu s členom 128 Sporazuma pooblasti odbor, da sprejema odločitve in daje priporočila, se ti akti pripravijo v skladu s členom 9 Poslovnika Stabilizacijsko-pridružitvenega sveta.
            Člen 9
            Stroški
            Evropska unija in Kosovo krijeta vsaka svoje stroške udeležbe na zasedanjih odbora, tako stroške osebja, potne stroške in stroške bivanja kot tudi poštne in telekomunikacijske stroške. Stroške v zvezi s tolmačenjem na zasedanjih, prevajanjem in razmnoževanjem dokumentov ter druge stroške, povezane z organizacijo zasedanj, krije pogodbenica, ki gosti zasedanje.
            Člen 10
            Pododbori in posebne skupine
            Odbor lahko ustanovi pododbore in posebne skupine, ki delujejo pod njegovo pristojnostjo. Ti odboru poročajo po vsakem svojem zasedanju. Odbor lahko razpusti kateri koli obstoječi pododbor ali skupino, določi ali spremeni njihove pristojnosti in naloge ali ustanovi nadaljnje pododbore ali skupine, da mu pomagajo pri opravljanju njegovih nalog. Ti pododbori in skupine nimajo pristojnosti odločanja.

               (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.

         PRILOGA

            OSNUTEK
            SKLEP št. 1/2016 STABILIZACIJSKO-PRIDRUŽITVENEGA ODBORA EU-KOSOVO (*)

            z dne [dan. meseca] 2016
            o ustanovitvi pododborov in posebnih skupin
            STABILIZACIJSKO-PRIDRUŽITVENI ODBOR JE –
            ob upoštevanju Stabilizacijsko-pridružitvenega sporazuma med Evropsko unijo in Evropsko skupnostjo za atomsko energijo na eni strani ter Kosovom (*) na drugi strani in zlasti člena 130 Sporazuma,
            ob upoštevanju svojega poslovnika in zlasti člena 10 Poslovnika –
            SPREJEL NASLEDNJI SKLEP:
            Edini člen
            Ustanovijo se pododbori in posebni skupini, navedeni v Prilogi I. Njihove pristojnosti in naloge so določene v Prilogi II.

               V …, dne [dan. meseca] 2016.

                     Za Stabilizacijsko-pridružitveni odbor

                     Predsednik

               (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.

               PRILOGA I

                  Struktura multidisciplinarnih pododborov

                           Naziv

                           Zadeve

                           Člen Sporazuma

                                       1.

                                       Trgovina, industrija, carine in obdavčenje

                           Prosti pretok blaga

                           Člen 20

                           Industrijski izdelki

                           členi 21–25

                           Trgovinska vprašanja

                           členi 36-49

                           Standardizacija, meroslovje, akreditacija, certificiranje, ugotavljanje skladnosti in nadzor trga

                           Člen 80

                           Industrijsko sodelovanje

                           Člen 99

                           MSP

                           Člen 100

                           Turizem

                           Člen 101

                           Carine

                           Člen 104

                           Obdavčenje

                           Člen 105

                           Pravila o poreklu

                           Protokol III

                           Medsebojna upravna pomoč v carinskih zadevah

                           Protokol IV

                                       2.

                                       Kmetijstvo in ribištvo

                           Kmetijski proizvodi

                           členi 26, 28, 29, 33, 34 in 37

                           Ribiški proizvodi

                           člena 31 in 32 ter prilogi IV in V

                           Predelani kmetijski proizvodi

                           člen 27 in Protokol I

                           Vino

                           člen 30 in Protokol II

                           Zaščita geografskih označb za kmetijske in ribiške proizvode ter živila, razen vina in žganih pijač

                           Člen 35

                           Kmetijski in živilsko-predelovalni sektor, veterinarske in fitosanitarne zadeve

                           Člen 102

                           Sodelovanje na področju ribištva

                           Člen 103

                                       3.

                                       Notranji trg in konkurenca

                           Pravica do ustanavljanja

                           členi 50-54

                           Opravljanje storitev

                           členi 55-60

                           Druga vprašanja v zvezi z naslovom V Sporazuma

                           členi 61-73

                           Približevanje in uveljavljanje zakonodaje

                           Člen 74

                           Konkurenca

                           členi 75-76

                           Intelektualna, industrijska in poslovna lastnina

                           členi 77-78

                           Javna naročila

                           Člen 79

                           Bančništvo, zavarovalništvo in druge finančne storitve

                           Člen 96

                           Varstvo potrošnikov

                           Člen 81

                                       4.

                                       Gospodarska in finančna vprašanja ter statistika

                           Tekoča plačila in pretok kapitala

                           členi 64-66

                           Gospodarska politika

                           Člen 94

                           Sodelovanje na področju statistike

                           Člen 95

                           Spodbujanje in zaščita naložb

                           Člen 98

                           Finančno sodelovanje

                           členi 121-125

                                       5.

                                       Pravica, svoboda in varnost

                           Krepitev institucij in pravne države

                           Člen 83

                           Temeljne pravice, vključno z bojem proti diskriminaciji in varstvom podatkov

                           členi, 3, 4 in 84

                           Pravosodno sodelovanje v civilnih in kazenskih zadevah

                           Člen 83

                           Vizumi, upravljanje meje/razmejitvene črte, azil in migracije

                           členi 85-86

                           Preprečevanje in nadzor nezakonitega priseljevanja; ponovni sprejem

                           členi 87-88

                           Pranje denarja

                           Člen 89

                           Prepovedane droge

                           Člen 90

                           Boj proti terorizmu

                           Člen 92

                           Preprečevanje organiziranega kriminala in drugih nezakonitih dejanj

                           Člen 91

                                       6.

                                       Inovacije, informacijska družba in socialna politika

                           Delovni pogoji in enake možnosti

                           Člen 82

                           Sodelovanje na socialnem področju

                           Člen 106

                           Izobraževanje in usposabljanje

                           Člen 107

                           Sodelovanje na področju kulture

                           Člen 108

                           Sodelovanje na avdiovizualnem področju

                           Člen 109

                           Informacijska družba

                           Člen 110

                           Elektronska komunikacijska omrežja in storitve

                           Člen 111

                           Informacije in obveščanje

                           Člen 112

                           Raziskave in tehnološki razvoj

                           Člen 118

                                       7.

                                       Prevoz, energetika, okolje in regionalni razvoj

                           Prevoz

                           Člen 113

                           Energetika

                           Člen 114

                           Okolje

                           Člen 115

                           Podnebne spremembe

                           Člen 116

                           Civilna zaščita

                           Člen 117

                           Regionalni in lokalni razvoj

                           Člen 119

                  Struktura posebnih skupin

                           Naziv

                           Zadeve

                           Člen Sporazuma

                           Posebna skupina za reformo javne uprave

                           Reforma javne uprave

                           Člen 120

                           Posebna skupina za normalizacijo (1)

                           Vidno in trajno izboljšanje odnosov Kosova s Srbijo ter učinkovito sodelovanje z aktivno misijo EU v okviru skupne varnostne in obrambne politike

                           Člen 5

                  (1)  Ta posebna skupina ne nadomešča dialoga med Prištino in Beogradom pod okriljem visokega predstavnika.

               PRILOGA II

                  Pristojnosti in naloge pododborov in posebnih skupin EU-Kosovo
                   (*)

                  Sestava in predsedovanje

               Pododbore ter posebno skupino za reformo javne uprave in posebno skupino za normalizacijo sestavljajo predstavniki Evropske komisije, Evropske službe za zunanje delovanje v primeru posebne skupine za normalizacijo ter predstavniki Kosova. Izmenično jim predsedujeta obe pogodbenici. Države članice bodo obveščene o zasedanjih pododborov, posebne skupine za reformo javne uprave in posebne skupine za normalizacijo ter povabljene, da se jih udeležijo.

                  Sekretariat

               Uradnik Evropske komisije oziroma Evropske službe za zunanje delovanje v primeru posebne skupine za normalizacijo in uradnik Kosova skupaj delujeta kot sekretarja vsakega od pododborov in posebnih skupin.
               Vsa sporočila v zvezi s pododbori in posebnima skupinama se posredujejo sekretarjema zadevnega pododbora in posebnih skupin.

                  Zasedanja

               Pododbori in posebni skupini se sestanejo, kadar to zahtevajo okoliščine, in sicer s soglasjem obeh pogodbenic. Pogodbenici se dogovorita o času in kraju vsakega zasedanja pododbora ali posebne skupine.
               Če se obe pogodbenici strinjata, lahko pododbori in posebni skupini na zasedanja povabijo strokovnjake, da zagotovijo zahtevane podrobnejše informacije.

                  Dnevni red in spremljajoča dokumentacija

               Predsednik in sekretarja za vsako zasedanje pripravijo začasni dnevni red, in sicer najpozneje 30 delovnih dni pred začetkom zasedanja.
               Na začasni dnevni red se vključijo točke, za katere sta sekretarja najpozneje 35 delovnih dni pred začetkom zasedanja prejela prošnjo za njihovo uvrstitev na dnevni red.
               Po dogovoru o začasnem dnevnem redu za vsako zasedanje in najpozneje 10 delovnih dni pred začetkom zasedanja sekretar v imenu Kosova predloži sekretarju v imenu Evropske komisije oziroma Evropske službe za zunanje delovanje v primeru posebne skupine za normalizacijo potrebno pisno dokumentacijo za točke, vključene v začasni dnevni red.
               Če se rok iz tretjega odstavka ne spoštuje, se zasedanje avtomatično odpove brez nadaljnjega obvestila.

                  Predmet urejanja

               Pododbori razpravljajo o zadevah, povezanih s področji Sporazuma, naštetimi v strukturi multidisciplinarnih pododborov. Pri vseh vsebinah se oceni napredek glede približevanja, izvajanja in uveljavljanja zakonodaje. Pododbori preučijo vse težave, ki se lahko pojavijo na njihovih zadevnih področjih, in predlagajo možne ukrepe.
               Pododbori so tudi forumi za nadaljnje pojasnjevanje pravnega reda Unije in pregledujejo napredek Kosova pri usklajevanju s pravnim redom Unije v skladu z zavezami iz Sporazuma.
               Posebna skupina za reformo javne uprave razpravlja o zadevah, povezanih z reformo javne uprave, in predlaga možne ukrepe. Posebna skupina za normalizacijo razpravlja o zadevah, povezanih z vidnim in trajnim izboljšanjem odnosov Kosova s Srbijo ter učinkovitim sodelovanjem z misijo v okviru skupne varnostne in obrambne politike ter predlaga možne ukrepe.

                  Zapisnik

               Za vsako zasedanje se sestavi zapisnik, ki se po zasedanju potrdi. Sekretar pododbora ali posebne skupine posreduje izvod zapisnika sekretarju Stabilizacijsko-pridružitvenega odbora.

                  Obveščanje javnosti

               Če ni določeno drugače, zasedanja pododborov in posebnih skupin niso javna.

                  (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.


title: 2012/593/EU: Sklep Evropskega parlamenta z dne 10. maja 2012 o zaključku poslovnih knjig Evropske fundacije za izboljšanje življenjskih in delovnih razmer za proračunsko leto 2010

text:
               17.10.2012

               SL

               Uradni list Evropske unije

               L 286/266

         SKLEP EVROPSKEGA PARLAMENTA
   z dne 10. maja 2012
   o zaključku poslovnih knjig Evropske fundacije za izboljšanje življenjskih in delovnih razmer za proračunsko leto 2010
   (2012/593/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2010, skupaj z odgovori Fundacije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A7-0116/2012),

               1.

               odobri zaključek poslovnih knjig Evropske fundacije za izboljšanje življenjskih in delovnih razmer za proračunsko leto 2010;

               2.

               naroči svojemu predsedniku, naj ta sklep posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 150.

      (2)  UL L 248, 16.9.2002, str. 1.

      (3)  UL L 139, 30.5.1975, str. 1.

      (4)  UL L 357, 31.12.2002, str. 72.


title: Sklep Sveta 2008/814/SZVP z dne 13. oktobra 2008 o sklenitvi Sporazuma med Evropsko unijo in Združenimi državami Amerike o sodelovanju Združenih držav Amerike v misiji Evropske unije za krepitev pravne države na Kosovu (EULEX KOSOVO)

text:
               25.10.2008

               SL

               Uradni list Evropske unije

               L 282/32

         SKLEP SVETA 2008/814/SZVP
   z dne 13. oktobra 2008
   o sklenitvi Sporazuma med Evropsko unijo in Združenimi državami Amerike o sodelovanju Združenih držav Amerike v misiji Evropske unije za krepitev pravne države na Kosovu (EULEX KOSOVO)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Svet je 4. februarja 2008 sprejel Skupni ukrep 2008/124/SZVP o misiji Evropske unije za krepitev pravne države na Kosovu, EULEX KOSOVO (1).

               (2)

               Navedeni skupni ukrep določa, da se podrobnejša pravila glede sodelovanja tretjih držav določijo v sporazumu, sklenjenem v skladu s členom 24 Pogodbe.

               (3)

               Svet je 13. decembra 2004 pooblastil predsedstvo, ki mu po potrebi pomaga generalni sekretar/visoki predstavnik, da v primeru prihodnjih civilnih operacij EU za krizno upravljanje začne pogajanja s tretjimi državami z namenom sklenitve sporazuma na podlagi vzorčnega sporazuma med Evropsko unijo in tretjo državo o sodelovanju tretje države v civilni operaciji Evropske unije za krizno upravljanje. Na podlagi tega je predsedstvo doseglo sporazum z Združenimi državami Amerike o sodelovanju Združenih držav Amerike v misiji Evropske unije za krepitev pravne države na Kosovu, EULEX KOSOVO.

               (4)

               Sporazum bi bilo treba odobriti –

         SKLENIL:
   Člen 1
   Sporazum med Evropsko unijo in Združenimi državami Amerike o sodelovanju Združenih držav Amerike v misiji Evropske unije za krepitev pravne države na Kosovu, EULEX KOSOVO se odobri v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Evropsko unijo zavezujoč.
   Člen 3
   Ta sklep začne učinkovati na dan sprejetja.
   Člen 4
   Ta sklep se objavi v Uradnem listu Evropske unije.

      V Luxembourgu, 13. oktobra 2008

            Za Svet

            Predsednik

         B. KOUCHNER

      (1)  UL L 42, 16.2.2008, str. 92.
    ---documentbreak---

               25.10.2008

               SL

               Uradni list Evropske unije

               L 282/33

         PREVOD
   SPORAZUM
   med Evropsko unijo in Združenimi državami Amerike o sodelovanju Združenih držav Amerike v misiji Evropske unije za krepitev pravne države na Kosovu, EULEX KOSOVO
   EVROPSKA UNIJA (EU ali EVROPSKA UNIJA)
   na eni strani, in
   ZDRUŽENE DRŽAVE AMERIKE (ZDRUŽENE DRŽAVE)
   na drugi strani,
   v nadaljnjem besedilu „pogodbenici“,
   STA SE –
   OB UPOŠTEVANJU:
   skupne želje Evropske unije in Združenih držav po tesnem sodelovanju pri podpori razvoju demokratičnih standardov na Kosovu, zlasti na področju pravne države,
   Skupnega ukrepa 2008/124/SZVP z dne 4. februarja 2008 o misiji Evropske unije za krepitev pravne države na Kosovu (EULEX KOSOVO) (v nadaljnjem besedilu: EULEX KOSOVO), ki ga je sprejel Svet Evropske unije,
   povabila Združenim državam z dne 18. februarja 2008, da sodelujejo v misiji Evropske unije za krepitev pravne države na Kosovu, EULEX KOSOVO,
   uspešnega zaključka procesa oblikovanja sil ter priporočila poveljnika civilne operacije EU in Odbora za civilne vidike kriznega upravljanja, da se da soglasje k sodelovanju Združenih držav v operaciji pod vodstvom EU,
   Sklepa Političnega in varnostnega odbora EULEX/2/2008 z dne 22. aprila 2008, s katerim je bil sprejet prispevek Združenih držav k EULEX KOSOVO –
   DOGOVORILI O NASLEDNJEM:
   Člen 1
   Sodelovanje v operaciji
   1.   Združene države se pridružijo Skupnemu ukrepu 2008/124/SZVP o misiji Evropske unije za krepitev pravne države na Kosovu in vsem skupnim ukrepom ali sklepom, s katerimi Svet Evropske unije sklene, da bo podaljšal misijo EULEX KOSOVO, v skladu z določbami tega sporazuma in vsemi izvedbenimi ukrepi.
   2.   Prispevek Združenih držav k misiji EULEX KOSOVO ne posega v avtonomijo odločanja Evropske unije. Odbor sodelujočih držav, ki ga sestavljajo države članice EU, Združene države in druge države, ki niso članice EU, ki sodelujejo v misiji EULEX KOSOVO, bodo igrale ključno vlogo v vsakodnevnem upravljanju misije; Politični in varnostni odbor, ki politično nadzoruje in strateško vodi misijo EULEX KOSOVO, bo upošteval stališča odbora.
   3.   Združene države poskrbijo, da osebe, ki jih bo ta država prispevala misiji EULEX KOSOVO (v nadaljevanju „dodeljeno osebje“), svoje naloge opravljajo v skladu s:

               —

               Skupnim ukrepom 2008/124/SZVP in njegovimi morebitnimi poznejšimi spremembami,

               —

               operativnim načrtom za EULEX KOSOVO,

               —

               morebitnimi izvedbenimi rešitvami in

               —

               tem sporazumom.

         4.   Združene države poskrbijo, da dodeljeno osebje pri opravljanju svojih nalog in pri svojem ravnanju v celoti upošteva cilje in interese misije EULEX KOSOVO.
   5.   Združene države Amerike pravočasno obvestijo poveljnika civilne operacije in vodjo misije EULEX KOSOVO (v nadaljnjem besedilu: „vodja misije“) o vsakršnih spremembah njenega prispevka k misiji EULEX KOSOVO. Sodelovanje Združenih držav v misiji EULEX KOSOVO v skladu s tem sporazumom je odvisno od razpoložljivosti zagotovljenih sredstev.
   6.   Potem ko dodeljeno osebje opravi zdravniški pregled in vsa potrebna cepljenja, njegovo zdravstveno sposobnost potrdi pristojni zdravstveni organ Združenih držav. Osebje, dodeljeno misiji EULEX KOSOVO, predloži kopijo tega zdravniškega spričevala.
   Člen 2
   Status osebja
   1.   Status članov dodeljenega osebja, ki opravljajo naloge na Kosovu, ureja člen 10(1) Skupnega ukrepa 2008/124/SZVP; temu osebju se dodeli privilegije in imunitete na podlagi ustreznih dokumentov ZN, tudi RVSZN 1244, ustreznih določb veljavne zakonodaje na Kosovu ter na podlagi druge zadevne dokumentacije in korespondence.
   2.   Status članov dodeljenega osebja, ki opravljajo naloge v štabu ali v poveljniških enotah zunaj Kosova, urejajo dogovori med zadevnim štabom in poveljniškimi enotami ter Združenimi državami.
   3.   Ne glede na določbe o statusu osebja iz odstavka 1 imajo Združene države izključno pravno pristojnost nad svojim dodeljenim osebjem v okviru, ki ga dovoljujejo zakoni in predpisi te države.
   4.   Združene države so pristojne za zahtevke, ki izhajajo iz sodelovanja v misiji EULEX KOSOVO, ki jih vloži njihovo dodeljeno osebje ali se nanj nanašajo. Združene države so pristojne za vlaganje kakršnih koli pravnih sredstev, zlasti po sodni poti ali za disciplinske ukrepe, zoper svoje dodeljeno osebje, in sicer v skladu s svojimi zakoni in predpisi in po lastni presoji.
   5.   Združene države se zavežejo, da bodo ob podpisu tega sporazuma dale izjavo o opustitvi odškodninskih zahtevkov do vsake države, ki sodeluje v misiji EULEX KOSOVO.
   6.   Države članice Evropske unije se zavezujejo, da bodo ob podpisu tega sporazuma dale izjavo o opustitvi odškodninskih zahtevkov za udeležbo Združenih držav v misiji EULEX KOSOVO.
   Člen 3
   Zaupne informacije
   Sporazum med Evropsko unijo in vlado Združenih držav Amerike o varnosti tajnih podatkov z dne 30. aprila 2007 v Washingtonu, se uporablja tudi v okviru EULEX KOSOVO.
   Člen 4
   Struktura poveljevanja
   1.   Poveljnik civilne operacije izvaja poveljevanje in nadzor nad misijo EULEX KOSOVO na strateški ravni. Vodja misije prevzame odgovornost za misijo EULEX KOSOVO in v zvezi z njo izvaja poveljevanje in nadzor na prizorišču.
   2.   Vodja misije poveljuje dodeljenemu osebju, skupinam in enotam iz sodelujočih držav, kot jih dodeli poveljnik civilne operacije, in jih nadzoruje, odgovoren pa je tudi za upravljanje in logistiko, kar med drugim obsega sredstva, vire in informacije, ki so na razpolago misiji EULEX KOSOVO.
   3.   Združene države imajo v skladu s pravnimi instrumenti iz člena 1(1) pri vsakodnevnem vodenju operacije enake pravice in obveznosti kot države članice Evropske unije, ki sodelujejo v operaciji.
   4.   Vodja misije je odgovoren za disciplinski nadzor nad osebjem EULEX KOSOVO. Disciplinski ukrepi so v pristojnosti Združenih držav.
   5.   Združene države imenujejo vodjo nacionalnega kontingenta (NCL), ki zastopa nacionalni kontingent te države v misiji EULEX KOSOVO. NCL poroča vodji misije o nacionalnih zadevah in je odgovoren za vsakodnevno disciplino kontingenta.
   6.   Evropska unija sprejme sklep o zaključku operacije po posvetovanju z Združenimi državami, če Združene države na dan sprejetja takšnega sklepa še vedno prispevajo k misiji EULEX KOSOVO.
   Člen 5
   Finančni vidiki
   Združene države prevzamejo stroške, povezane s sodelovanjem v operaciji, kakor je določeno v členu 9(4) Skupnega ukrepa 2008/124/SZVP, razen če so ti financirani iz skupnih sredstev, kot je določeno v operativnem proračunu misije.
   Člen 6
   Določbe o izvajanju tega sporazuma
   Generalni sekretar Sveta Evropske unije/visoki predstavnik za skupno zunanjo in varnostno politiko sklene z ustreznimi organi Združenih držav Amerike vse potrebne tehnične in upravne dogovore o izvajanju tega sporazuma.
   Člen 7
   Reševanje sporov
   Spori v zvezi z razlago ali uporabo tega sporazuma se med pogodbenicama rešujejo po diplomatski poti.
   Člen 8
   Začetek veljavnosti in prenehanje
   1.   Ta sporazum začne veljati na dan podpisa in ostane v veljavi do prenehanja.
   2.   Vsaka od pogodbenic lahko odpove ta sporazum z dvomesečnim predhodnim pisnim obvestilom drugi pogodbenici.

      V Bruslju, dne 22. oktobra 2008, v dveh izvodih, v angleškem jeziku

            Za Evropsko unijo

            Za Združene države Amerike

   PRILOGA
   IZJAVI
   iz člena 2(5) in (6)
   Izjava držav članic EU:
   „Države članice EU, ki uporabljajo Skupni ukrep EU 2008/124/SZVP z dne 4. februarja 2008 o Misiji Evropske unije za krepitev pravne države na Kosovu (EULEX KOSOVO), si bodo prizadevale, kolikor to dopuščajo njihovi notranji pravni sistemi, v čim večji meri opustiti zahtevke do Združenih držav zaradi telesne poškodbe in smrti svojega osebja ali škode ali izgube sredstev, ki jim pripadajo in se uporabljajo v okviru misije EULEX KOSOVO, če je takšno telesno poškodbo, smrt, škodo ali izgubo:

               —

               povzročilo osebje Združenih držav pri opravljanju svojih nalog v povezavi z misijo EULEX KOSOVO, razen v primeru hude malomarnosti ali namerne kršitve,

               —

               povzročila uporaba sredstev, ki pripadajo Združenim državam, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja misije EULEX KOSOVO iz Združenih držav pri uporabi teh sredstev.“

         Izjava Združenih držav:
   „Združene države si bodo kot udeleženke v Misiji Evropske unije za krepitev pravne države na Kosovu (EULEX KOSOVO), vzpostavljeni s Skupnim ukrepom EU 2008/124/SZVP z dne 4. februarja 2008, prizadevale, kolikor to dopušča njihov notranji pravni sistem, v čim večji meri opustiti zahtevke do katere koli druge države, sodelujoče v misiji EULEX KOSOVO, zaradi telesne poškodbe in smrti svojega osebja ali zaradi škode ali izgube sredstev, ki jim pripadajo in se uporabljajo v okviru misije EULEX KOSOVO, če je takšno telesno poškodbo, smrt, škodo ali izgubo:

               —

               povzročilo osebje pri opravljanju svojih nalog v povezavi z misijo EULEX KOSOVO, razen v primeru hude malomarnosti ali namerne kršitve,

               —

               povzročila uporaba sredstev, ki pripadajo sodelujočim državam v misiji EULEX KOSOVO, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja misije EULEX KOSOVO pri uporabi teh sredstev.“


title: Sklep Sveta z dne 14. maja 2001 o pristopu Evropske skupnosti k Pravilniku Gospodarske komisije Združenih narodov za Evropo št. 13-H o homologaciji osebnih avtomobilov glede zaviranja (kot homologacija sestavnega dela)

text:
Pomembno pravno obvestilo

|

32001D0395

Uradni list L 139 , 23/05/2001 str. 0014 - 0015

		Sklep Svetaz dne 14. maja 2001o pristopu Evropske skupnosti k Pravilniku Gospodarske komisije Združenih narodov za Evropo št. 13-H o homologaciji osebnih avtomobilov glede zaviranja (kot homologacija sestavnega dela)(2001/395/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti,ob upoštevanju Odločbe Sveta 97/836/ES z dne 27. novembra 1997 o pristopu Evropske skupnosti k sporazumu Gospodarske komisije Združenih narodov za Evropo, ki se nanaša na sprejetje enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in na pogoje za vzajemno priznanje homologacij, dodeljenih na podlagi teh predpisov ("revidirani sporazum 1958") [1], in zlasti členov 3(3) in 4(2), druga alinea,ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [2],ob upoštevanju predloga Komisije [3],ob upoštevanju privolitve Evropskega parlamenta [4],ob upoštevanju naslednjega:(1) Namen standardiziranih zahtev Pravilnika št. 13-H Gospodarske komisije Združenih narodov za Evropo o homologaciji osebnih avtomobilov glede zaviranja (kot homologacija sestavnega dela) je odstranitev tehničnih ovir pri trgovanju z motornimi vozili med pogodbenicami v zvezi z zaviranjem ter zagotovitev visoke stopnje varnosti in varstva okolja.(2) Pogodbenice so bile obveščene o Pravilniku št. 13-H, ki je postal veljaven za vse pogodbenice, ki niso vročile obvestila o nesoglasju do datuma ali datumov, določenih v Pravilniku, priloženem k revidiranemu sporazumu iz leta 1958.(3) Z namenom olajšati dostop do trgov izven Skupnosti se zdi ustrezno vzpostaviti enakovrednost zahtev Pravilnika št. 13-H s tistimi iz Direktive Sveta 71/320/EGS z dne 26. julija 1971 o približevanju zakonodaje držav članic o zavornih napravah določenih kategorij motornih in priklopnih vozil [5].(4) Ta pravilnik se vključi v homologacijski sistem za motorna vozila in se s tem doda zakonodaji, veljavni znotraj Skupnosti –SKLENIL:Člen 1Evropska skupnost pristopi k Pravilniku št. 13-H Gospodarske komisije Združenih narodov za Evropo o homologaciji osebnih avtomobilov glede zaviranja (kot homologacija sestavnega dela).Besedilo Pravilnika je priloženo k temu Sklepu [6].Člen 2V skladu z določbami člena 9(1) Direktive 70/156/EGS se prizna enakovrednost zahtev Pravilnika št. 13-H Gospodarske komisije Združenih narodov za Evropo in tistih iz Direktive Sveta 71/320/EGS.V Bruslju, 14. maja 2001Za SvetPredsednikL. Rekke[1] UL L 346, 17.12.1997, str. 78.[2] UL L 42, 23.2.1970, str. 1. Direktiva, nazadnje spremenjena z Direktivo Evropskega parlamenta in Sveta 98/91/ES (UL L 11, 16.1.1999, str. 25.).[3] UL C 215 E, 25.7.2000, str. 46.[4] Privolitev, dana 3. aprila 2001 (še ni objavljena v Uradnem listu).[5] UL L 202, 6.9.1971, str. 37. Direktiva, nazadnje spremenjena z Direktivo Komisije 98/12/ES (UL L 81, 18.3.1998, str. 1.).[6] Ta Pravilnik se objavi v naslednjem Uradnem listu.--------------------------------------------------


               15.12.2016

               SL

               Uradni list Evropske unije

               C 468/280

         P7_TA(2013)0559
   Imenovanje člana Računskega sodišča (Phil Wynn Owen – UK)
   Sklep Evropskega parlamenta z dne 11. decembra 2013 o imenovanju Phila Wynna Owena za člana Računskega sodišča (C7-0313/2013 – 2013/0811(NLE))
   (Posvetovanje)
   (2016/C 468/60)

      Evropski parlament,

               —

               ob upoštevanju člena 286(2) Pogodbe o delovanju Evropske unije, v skladu s katerim se je Svet posvetoval s Parlamentom (C7-0313/2013),

               —

               ob upoštevanju člena 108 Poslovnika,

               —

               ob upoštevanju poročila Odbora za proračunski nadzor (A7-0438/2013),

               A.

               ker je Odbor za proračunski nadzor ocenil kandidatova priporočila, zlasti glede na zahteve iz člena 286(1) Pogodbe o delovanju Evropske unije;

               B.

               ker je Odbor za proračunski nadzor na svoji seji dne 7. novembra 2013 poslušal predstavitev kandidata Sveta za članstvo v Računskem sodišču;

               1.

               odobri predlog Sveta, da se Phila Wynna Owena imenuje za člana Računskega sodišča;

               2.

               naroči svojemu predsedniku, naj ta sklep posreduje Svetu in v vednost Računskemu sodišču, drugim institucijam Evropske unije in revizorskim organom držav članic.


title: Sklep Sveta z dne 18. novembra 2002 o sklenitvi, v imenu Evropske skupnosti, Mednarodnega sporazuma o kakavu 2001

text:
Pomembno pravno obvestilo

|

32002D0970

Uradni list L 342 , 17/12/2002 str. 0001 - 0001

		Sklep Svetaz dne 18. novembra 2002o sklenitvi, v imenu Evropske skupnosti, Mednarodnega sporazuma o kakavu 2001(2002/970/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 133 v zvezi s členom 300(2) Pogodbe,ob upoštevanju predloga Komisije,ob upoštevanju naslednjega:(1) 2. marca 2001 je bilo formalno odobreno besedilo Mednarodnega sporazuma o kakavu 2001 s sklepom pogajalske konference Unctada.(2) Ta nov sporazum je bil usklajen, da bi nadomestil Mednarodni sporazum o kakavu iz leta 1993, ki je bil podaljšan in ostane veljaven najpozneje do 30. septembra 2003.(3) Mednarodni sporazum o kakavu 2001 je na voljo za podpis in deponiranje listin o ratifikaciji, sprejetju ali odobritvi.(4) Skupnost je podpisnica Mednarodnega sporazuma 1993, kakor je bil podaljšan, zato je v njenem interesu, da odobri sporazum, ki ga nasledi –SKLENIL:Člen 1Mednarodni sporazum o kakavu 2001 se potrdi v imenu Evropske skupnosti.Besedilo Sporazuma je priloga temu sklepu.Člen 2Predsednik Sveta se pooblasti, da imenuje osebe, pooblaščene za podpis sporazuma in deponiranje listin o odobritvi v imenu Skupnosti.V Bruslju, 18. novembra 2002Za SvetPredsednikP. S. Moller--------------------------------------------------


title: 2006/921/ES: Sklep Sveta z dne 11. decembra 2006 o imenovanju posebnega koordinatorja Pakta stabilnosti za jugovzhodno Evropo

text:
               13.12.2006

               SL

               Uradni list Evropske unije

               L 351/19

      SKLEP SVETA

   z dne 11. decembra 2006
   o imenovanju posebnega koordinatorja Pakta stabilnosti za jugovzhodno Evropo
   (2006/921/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 1080/2000 z dne 22. maja 2000 o podpori Začasni misiji Združenih narodov na Kosovu (UNMIK), Uradu visokega predstavnika v Bosni in Hercegovini (OHR) (1) ter Pakta stabilnosti za jugovzhodno Evropo (SP) in zlasti člena 1a Uredbe,
   ob upoštevanju predloga Komisije,
   ob upoštevanju naslednjega:

               (1)

               Dne 10. junija 1999 so se zunanji ministri držav članic Evropske unije in Komisija Evropskih skupnosti skupaj z drugimi udeleženci Pakta stabilnosti za jugovzhodno Evropo odločili ustanoviti Pakt stabilnosti za jugovzhodno Evropo, v nadaljnjem besedilu „Pakt stabilnosti“.

               (2)

               Člen 1a Uredbe (ES) št. 1080/2000 določa, da se posebni koordinator Pakta stabilnosti imenuje vsako leto.

               (3)

               Poleg imenovanja je treba določiti mandat za posebnega koordinatorja. Izkušnje so pokazale, da je mandat, določen v Sklepu Sveta (ES) št. 2005/912 z dne 12. decembra 2005 o imenovanju posebnega koordinatorja Pakta stabilnosti za jugovzhodno Evropo (2) za leto 2006, primeren. Na podlagi sklepnih ugotovitev z regionalne okrogle mize za jugovzhodno Evropo, v okviru katere so 30. maja 2006 v Beogradu potrdili tranzicijski načrt prevzemanja odgovornosti na regionalni ravni, in v skladu s sklepi Sveta z dne 12. junija 2006 bo mandat posebno pozornost posvečal zahtevam tega prehoda.

               (4)

               Treba je določiti jasne opredelitve glede odgovornosti in navodila glede koordinacije ter poročanja –

         SKLENIL:
   Člen 1
   Za posebnega koordinatorja Pakta stabilnosti za jugovzhodno Evropo (v nadaljevanju „Pakt stabilnosti“) je imenovan dr. Erhard BUSEK.
   Člen 2
   Posebni koordinator opravlja funkcije iz točke 13 listine Pakta stabilnosti z dne 10. junija 1999.
   Člen 3
   Za doseganje cilja iz člena 2 je mandat posebnega koordinatorja naslednji:

               (a)

               spodbujanje doseganja ciljev Pakta stabilnosti v posameznih državah in med njimi, kjer Pakt stabilnosti dokazuje, da ima dodano vrednost;

               (b)

               predsedovanje regionalni okrogli mizi za jugovzhodno Evropo;

               (c)

               vzdrževanje tesnih stikov z vsemi sodelujočimi in pospeševanje pomoči državam, organizacijam in institucijam Pakta stabilnosti ter relevantnim regionalnim pobudam in organizacijam pri razvijanju regionalnega sodelovanja in spodbujanje prevzemanja odgovornosti na regionalni ravni;

               (d)

               tesno sodelovanje z vsemi institucijami Evropske unije in njenih držav članic z namenom pospeševanja vloge Evropske unije v Paktu stabilnosti v skladu s točkami 18, 19 in 20 listine Pakta stabilnosti in zagotavljanje komplementarnosti med delom Pakta stabilnosti in procesom stabilizacije in pridruževanja;

               (e)

               organiziranje občasnih in skupnih srečanj s predsedstvi delovnih miz, kot je primerno, in zagotavljanje strateško celovite koordinacije in delovanja sekretariata za regionalno okroglo mizo za jugovzhodno Evropo in njene instrumente;

               (f)

               delovanje na podlagi seznama, ki je v posvetovanju s sodelujočimi v Paktu stabilnosti vnaprej dogovorjen, prednostnih nalog, ki jih mora Pakt stabilnosti izvesti v letu 2007, in prilagajanje delovnih metod in struktur Pakta stabilnosti potrebam prehoda na prevzemanje odgovornosti na regionalni ravni z zagotavljanjem doslednosti in učinkovite uporabe virov.

               (g)

               pospeševanje izvajanja prehoda na prevzemanje odgovornosti na regionalni ravni v skladu s sklepnimi ugotovitvami regionalne okrogle mize za jugovzhodno Evropo z dne 30. maja 2006 ter zaradi tega tesno sodelovanje s Procesom sodelovanja v jugovzhodni Evropi ter njegovim Generalnim sekretarjem, kadar je tako določeno. Posebna pozornost bo namenjena ustanovitvi Sveta za regionalno sodelovanje in sekretariata za regionalno sodelovanje, prav tako pa tudi racionalizaciji raznih projektnih skupin in pobud Pakta stabilnosti.

         Člen 4
   Posebni koordinator sklene s Komisijo finančni sporazum.
   Člen 5
   Dejavnosti posebnega koordinatorja se usklajujejo z dejavnostmi generalnega sekretarja Sveta/visokega predstavnika za SZVP, predsedstva Sveta in Komisije, zlasti v okviru Neformalnega posvetovalnega odbora. Aktivno se vzdržuje tesna povezava s predsedstvom Sveta, Komisijo, vodji misij držav članic, posebnimi predstavniki Evropske unije, z Uradom visokega predstavnika v Bosni in Hercegovini in s civilno upravo ZN na Kosovu.
   Člen 6
   Posebni koordinator poroča Svetu in Komisiji, kot je ustrezno. O svojih dejavnostih bo še naprej redno obveščal Evropski parlament.
   Člen 7
   Ta sklep začne učinkovati dan po objavi v Uradnem listu Evropske unije.
   Uporablja se od 1. januarja 2007 do 31. decembra 2007.

      V Bruslju, 11. decembra 2006

            Za Svet

            Predsednik

         E. TUOMIOJA

      (1)  UL L 122, 24.5.2000, str. 27. Uredba, kakor je bila spremenjena z Uredbo (ES) št. 2098/2003 (UL L 316, 29.11.2003, str. 1).

      (2)  UL L 331, 17.12.2005, str. 32.


title: 2013/348/EU: Sklep predstavnikov vlad držav članic z dne 1. julija 2013 o imenovanju sodnika Splošnega sodišča

text:
               3.7.2013

               SL

               Uradni list Evropske unije

               L 184/5

         SKLEP PREDSTAVNIKOV VLAD DRŽAV ČLANIC
   z dne 1. julija 2013
   o imenovanju sodnika Splošnega sodišča
   (2013/348/EU)
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o Evropski uniji in zlasti člena 19 Pogodbe,
   ob upoštevanju Pogodbe o delovanju Evropske unije ter zlasti členov 254 in 255 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) Pogodbe,
   ob upoštevanju Akta o pristopu Hrvaške in zlasti člena 22(1) Akta,
   ob upoštevanju naslednjega:

               (1)

               Člen 22(1) Akta o pristopu Hrvaške predvideva imenovanje hrvaškega sodnika Splošnega sodišča za obdobje od 1. julija 2013 do 31. avgusta 2013.

               (2)

               Ga. Vesna TOMLJENOVIĆ je bila predlagana kot kandidatka za imenovanje za sodnico Splošnega sodišča.

               (3)

               Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti Vesne TOMLJENOVIĆ za opravljanje nalog sodnice Splošnega sodišča –

         SPREJELI NASLEDNJI SKLEP:
   Člen 1
   Ga. Vesna TOMLJENOVIĆ je imenovana za sodnico Splošnega sodišča za obdobje od 1. julija 2013 do 31. avgusta 2013.
   Člen 2
   Ta sklep začne veljati 1. julija 2013.

      V Bruslju, 1. julija 2013

            Za Svet

            Predsednik

         L. LINKEVIČIUS


title: Sklep Sveta (EU) 2016/1317 z dne 28. julija 2016 o imenovanju člana Odbora regij na predlog Kraljevine Belgije

text:
               2.8.2016

               SL

               Uradni list Evropske unije

               L 208/45

         SKLEP SVETA (EU) 2016/1317
   z dne 28. julija 2016
   o imenovanju člana Odbora regij na predlog Kraljevine Belgije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga belgijske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata, na podlagi katerega je bil predlagan Hicham IMANE (Député wallon), se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za člana Odbora regij imenuje:

               —

               Hicham IMANE, Conseiller communal de la Ville de Charleroi (sprememba mandata).

         Člen 2
   Ta sklep začne veljati na dan sprejetja.

      V Bruslju, 28. julija 2016

            Za Svet

            Predsednik

         M. LAJČÁK

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Komisije z dne 25. januarja 2011 o ustanovitvi strokovne skupine Skupni forum EU za transferne cene

text:
               26.1.2011

               SL

               Uradni list Evropske unije

               C 24/3

         SKLEP KOMISIJE
   z dne 25. januarja 2011
   o ustanovitvi strokovne skupine Skupni forum EU za transferne cene
   2011/C 24/03
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               S Sklepom Komisije 2007/75/ES z dne 22. decembra 2006 o ustanovitvi strokovne skupine za transferne cene (1) je bila ustanovljena strokovna skupina z imenom Skupni forum EU za transferne cene. Navedeni sklep preneha veljati 31. marca 2011.

               (2)

               Skupni forum EU za transferne cene je bil neuradno ustanovljen leta 2002 in se je od takrat izkazal za koristno okolje za razprave med državami članicami in zasebnim sektorjem, zaradi česar je Komisija predlagala tri kodekse ravnanja, ki so jih naknadno sprejeli države članice in Svet. Poleg tega je Komisija sprejela več dokumentov, ki temeljijo na delu Skupnega foruma EU za transferne cene.

               (3)

               Zaradi pomembnosti davčnih vprašanj v zvezi s transfernimi cenami za notranji trg, pozitivnih izkušenj s Skupnim forumom EU za transferne cene pri podpori in svetovanju Komisiji ter stalne potrebe Komisije po takšnem organu, je treba ustanoviti novo strokovno skupino Skupni forum EU za transferne cene, ki bo nadaljevala delo foruma, ter opredeliti njene naloge in strukturo.

               (4)

               Skupni forum EU za transferne cene mora podpirati Komisijo in ji svetovati pri davčnih vprašanjih v zvezi s transfernimi cenami.

               (5)

               Skupni forum EU za transferne cene mora biti sestavljen iz strokovnjakov na področju transfernih cen iz vladnega in zasebnega sektorja. Zaželeno je tudi, da se uvede možnost zamenjave članov, da se ohrani uravnotežena zastopanost ustreznih strokovnih in interesnih področij.

               (6)

               Ne glede na Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (2) je treba za člane skupine določiti pravila o razkritju informacij.

               (7)

               Osebne podatke je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3).

               (8)

               Sklep 2007/75/ES je treba razveljaviti.

               (9)

               Primerno je, da se določi obdobje uporabe tega sklepa. Komisija bo pravočasno proučila, ali bi bilo podaljšanje priporočljivo –

         SPREJELA NASLEDNJI SKLEP:
   Člen 1
   Predmet
   Ustanovi se skupina strokovnjakov z imenom Skupni forum EU za transferne cene (v nadaljnjem besedilu: skupina).
   Člen 2
   Naloge
   Naloge skupine so:

               1.

               ustvariti platformo, kjer lahko strokovnjaki iz gospodarstva in nacionalnih davčnih uprav razpravljajo o težavah na področju transfernih cen, ki predstavljajo ovire za čezmejne poslovne dejavnosti v Uniji;

               2.

               svetovati Komisiji glede davčnih vprašanj v zvezi s transfernimi cenami;

               3.

               pomagati Komisiji pri iskanju praktičnih rešitev, ki so skladne s smernicami OECD glede transfernih cenah za mednarodna podjetja in davčne uprave, da se doseže enotnejša uporaba pravil za transferne cene v Uniji.

         Člen 3
   Posvetovanje
   1.   Komisija se lahko s skupino posvetuje o vseh zadevah v zvezi z transfernimi cenami.
   2.   Predsednik skupine lahko Komisiji svetuje, da se o določenem vprašanju posvetuje s skupino.
   Člen 4
   Članstvo – imenovanje
   1.   Skupino sestavljajo:

               (a)

               en predstavnik iz vsake države članice;

               (b)

               16 predstavnikov iz zasebnega sektorja;

               (c)

               predsednik.

         2.   Predstavnike držav članic imenujejo zadevni nacionalni organi. Navedeni člani so javni uslužbenci, ki se ukvarjajo s transfernimi cenami.
   3.   Člane iz zasebnega sektorja imenuje generalni direktor GD za obdavčenje in carinsko unijo izmed strokovnjakov z izkušnjami in znanjem na področjih iz člena 2 in člena 3(1), ki so se odzvali na javni razpis.
   4.   Kandidate, ki so primerni za članstvo v skupini, vendar niso bili imenovani, se lahko uvrsti na rezervni seznam, ki ga Komisija lahko uporabi za imenovanje nadomestnih članov.
   5.   Člani so imenovani za dve leti. Svoje dolžnosti opravljajo, dokler niso zamenjani ali se jim ne izteče mandat. Njihov mandat se lahko podaljša.
   6.   Člane je mogoče pred iztekom mandata zamenjati v katerem koli od naslednjih primerov:

               (a)

               kadar da član odpoved;

               (b)

               kadar član ne more več učinkovito prispevati k razpravam skupine;

               (c)

               kadar član ne spoštujejo pogojev iz člena 339 Pogodbe;

               (d)

               kadar član ni neodvisen od kakršnih koli zunanjih vplivov;

               (e)

               kadar član ni pravočasno obvestil Komisije o navzkrižju interesov;

               (f)

               kadar je to zaželeno, da se ohrani uravnotežena zastopanost relevantnih strokovnih in interesnih področij.

         7.   Člani iz zasebnega sektorja so imenovani kot posamezniki ter delujejo neodvisno in v javnem interesu.
   8.   Imena članov, imenovanih kot posamezniki, se objavijo v registru strokovnih skupin Komisije in drugih podobnih subjektov (v nadaljnjem besedilu: register) ter na posebni spletni strani.
   9.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Delovanje
   1.   Generalni direktor GD za obdavčenje in carinsko unijo imenuje predsednika skupine.
   2.   V soglasju s službami Komisije lahko skupina ustanovi podskupine za preučitev posebnih vprašanj na podlagi mandata, ki jih določi skupina. Te podskupine se razpustijo takoj, ko izpolnijo svoj mandat.
   3.   Predstavnik Komisije lahko začasno povabi strokovnjake s posebnim znanjem o določeni zadevi na dnevnem redu, ki niso člani skupine, da sodelujejo pri delu skupine ali podskupine. Poleg tega lahko predstavnik Komisije posameznikom, organizacijam v skladu z določbo 8(3) horizontalnih pravil o strokovnih skupinah, agencijam EU in državam pristopnicam podeli status opazovalca. Kot opazovalci so lahko vabljeni zlasti predstavniki držav pristopnic in sekretariata OECD.
   4.   Člani strokovnih skupin in njihovi predstavniki kot tudi povabljeni strokovnjaki in opazovalci spoštujejo obveznosti o varovanju poslovne skrivnosti, določene v pogodbah in njihovih izvedbenih pravilih, ter Pravilnik Komisije o varnosti v zvezi z zaščito tajnih podatkov EU iz Priloge k Sklepu 2001/844/ES, ESPJ, Euratom. Če teh obveznosti ne spoštujejo, lahko Komisija sprejme vse ustrezne ukrepe.
   5.   Sestanki skupine in podskupin navadno potekajo v prostorih Komisije. Administrativne storitve zagotovi Komisija. Sestankov skupine ali njenih podskupin se lahko udeležujejo tudi drugi zainteresirani uradniki Komisije.
   6.   Skupina sprejme poslovnik na podlagi standardnega poslovnika za strokovne skupine.
   7.   Komisija objavi ustrezne informacije o dejavnostih skupine v registru ali na posebni spletni strani.
   Člen 6
   Stroški sestankov
   1.   Člani skupine za svoje storitve niso plačani.
   2.   Potne stroške in, kjer je ustrezno, stroške bivanja, ki jih imajo člani zaradi dejavnosti skupine, Komisija povrne v skladu s svojimi veljavnimi predpisi.
   3.   Navedeni stroški se povrnejo v mejah razpoložljivih sredstev, dodeljenih v okviru letnega postopka razporeditve sredstev.
   Člen 7
   Razveljavitev
   Sklep 2007/75/EC se razveljavi.
   Člen 8
   Uporaba
   Ta sklep se uporablja do 31. marca 2015.

      V Bruslju, 25. januarja 2011

            Za Komisijo

         Algirdas ŠEMETA

            Član Komisije

      (1)  UL L 32, 6.2.2007, str. 189.

      (2)  UL L 317, 3.12.2001, str. 1.

      (3)  UL L 8, 12.1.2001, str. 1.


title: Sklep Sveta (SZVP) 2015/1782 z dne 5. oktobra 2015 o razveljavitvi Skupnega stališča 2004/487/SZVP o nadaljnjih omejitvenih ukrepih proti Liberiji in o spremembi Skupnega stališča 2008/109/SZVP o omejitvenih ukrepih proti Liberiji

text:
               6.10.2015

               SL

               Uradni list Evropske unije

               L 259/25

         SKLEP SVETA (SZVP) 2015/1782
   z dne 5. oktobra 2015
   o razveljavitvi Skupnega stališča 2004/487/SZVP o nadaljnjih omejitvenih ukrepih proti Liberiji in o spremembi Skupnega stališča 2008/109/SZVP o omejitvenih ukrepih proti Liberiji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 29. aprila 2004 sprejel Skupno stališče 2004/487/SZVP (1), s katerim je uvedel določene finančne ukrepe.

               (2)

               Svet je 12. februarja 2008 sprejel Skupno stališče 2008/109/SZVP (2), s katerim je uvedel omejitev potovanj in embargo na orožje.

               (3)

               Varnostni svet Združenih narodov je 9. decembra 2014 sprejel RVSZN 2188 (2014) v zvezi z Liberijo o podaljšanju ukrepov glede potovanj in embarga na orožje za devet mesecev.

               (4)

               Varnostni svet Združenih narodov je 2. septembra 2015 sprejel RVSZN 2237 (2015) v zvezi z Liberijo o odpravi ukrepov glede potovanj in finančnih ukrepov iz odstavka 4 RVSZN 1521 (2003) in iz odstavka 1 RVSZN 1532 (2004) ter o podaljšanju embarga na orožje za vse nevladne subjekte in posameznike, ki delujejo na ozemlju Liberije, do 2. junija 2016.

               (5)

               Skupno stališče 2008/109/SZVP bi bilo zato treba ustrezno spremeniti, Skupno stališče 2004/487/SZVP pa bi bilo treba razveljaviti.

               (6)

               Za izvajanje nekaterih ukrepov je potrebno nadaljnje ukrepanje Unije –

         SPREJEL NASLEDNJI SKLEP:
   Člen 1
   Člen 3 Skupnega stališča 2008/109/SZVP se črta.
   Člen 2
   Člen 4 Skupnega stališča 2008/109/SZVP se preštevilči v člen 3.
   Člen 5 Skupnega stališča 2008/109/SZVP se preštevilči v člen 4.
   Člen 3
   Skupno stališče 2004/487/SZVP se razveljavi.
   Člen 4
   Ta sklep začne veljati dan po objavi v Uradnem listu Evropske unije.

      V Luxembourgu, 5. oktobra 2015

            Za Svet

            Predsednik

         N. SCHMIT

      (1)  Skupno stališče Sveta 2004/487/SZVP z dne 29. aprila 2004 o nadaljnjih omejitvenih ukrepih proti Liberiji (UL L 162, 30.4.2004, str. 116).

      (2)  Skupno stališče Sveta 2008/109/SZVP z dne 12. februarja 2008 o omejitvenih ukrepih proti Liberiji (UL L 38, 13.2.2008, str. 26).